寄遠曲
作者：趙汝鐩
朝代：宋

paragraphs: 君馬踏邊塵，繡帷妾一身。
仰天無過鴈，俯水無遊鱗。
酒難獨自酌，蟻樽空浮春。
食亦不知味，駝峰徒薦珍。
憶昔送君君已醉，醉言更戍一年事。
兜鍪北去幾寒暑，兩地肝腸摧萬里。
別來容貌似舊無，寄去衣裳知到未。
折柳絲絲紫塞心，對花片片青春淚。
夜聞琴瑟鼓鄰家，人皆齊眉老年華。
不忍恨君翻自恨，長吁矯首天之涯。
幾度虛傳歸信息，愛聽乾鵲怕聽鴉。
孤枕有時髣髴夢中見，覺來霜角咽梅花。